Dato: 10. desember 2018

Studentstøttedag ved UiO, høsten 2019

MN-fakultetet og Seksjon for kommunikasjon (LOS) foreslår å avholde en felles «Studentstøttedag» for alle nye UiO-studenter i forlengelsen av studiestart høsten 2019.

**Forslag til opplegg:**   
Dato: Uke 35   
Tid: 10.00-15.00  
Sted: Georg Sverdrups hus  
Opplegg:

Dagen begynner kl. 10.00 med utdeling av gratis kaffe og frokost til studenter i kjelleren.   
Fra 10-15: Stands i vestibylen, som viser frem veilednings- og studieressurser ved UiO. Eksempler kan være studieinfosentre, veiledningstilbud ved fakultetene, SiO, Akademisk Skrivesenter, Studentprestene og lignende. En idé er for eksempel at alle infosentrene kunne gått sammen om én felles infoskranke denne dagen, hvor det stod medarbeidere fra hvert fakultet.

Parallelt med stands ønsker vi at det mellom 10.30-15.00 skal foregå foredrag/parallellsesjoner i Auditorium 1 og 2. Vi ønsker at hvert fakultet leverer innhold til én slik sesjon. Innholdet kan komme fra administrative eller vitenskapelig ansatte. Fakultetene står fritt til å komme med ideer til tema, men det kan f.eks. handle om studiehverdag, studieteknikk, stressmestring, å takle ensomhet, eller inspirasjon til hvordan få mest mulig ut av studietiden.

I tillegg til fakultetene, ønsker vi å koble på Universitetsbilioteket og SiO Helse (Rådgivning). Vi ser for oss at UB kan bruke dagen til å synliggjøre sine tilbud til nye studenter, i sine lokaler. SiO Helse kan få tilbud om å disponere et eller flere rom i 3. etasje, og kjøre gruppeopplegg, workshops og ulike drop-in-tilbud.

**Arbeidsform og tidsplan:**   
Prosjekteiere: MN og SKS   
Koordineringsansvar: SKS   
Ansvarlig for innhold: MN

Arrangementet planlegges gjennom en arbeidsgruppe bestående av de fakultetene som ønsker å delta, samt SKS og UB/Akademisk skrivesenter og Knutepunktet.

Medio januar: Oppstartsmøte hvor alle bidragsytere inviteres til å komme med innspill.   
Medio juni: Program klart til å publiseres på nett.

**Bakgrunn:**

Overgangen fra videregående opplæring til Universitetet I Oslo er stor, og universitetet kan oppleves som uoversiktlig for nye studenter. For å lette overgangen og gi studentene en mulighet til å tidlig I løpet orientere seg om de ulike studieveiledningstilbudene som finnes, foreslår vi derfor å prøve ut en «studentstøttedag» høsten 2019.

OsloMet har arrangert en slik dag i 2017 og 2018, og planlegger gjentakelse i 2019. Deres utgave av Studentstøttedagen er først og fremst stands som viser frem studentlivsressursene ved institusjonen.

Ved UiO ønsker vi som nevnt også å legge opp til foredrag, plenumssesjoner og gruppesesjoner. MN-fakultetet arrangerer for eksempel “Hawaii-onsdag” i midten av januar hvert år med stor suksess. Her avholdes det foredrag om studieteknikk, studielivsmestring, skrivetips og annet: <https://www.mn.uio.no/om/aktuelt/arrangementer/studentarrangementer/hawaii-onsdag.html>

Studentparlamentet har ønsket seg tilsvarende 2. semesterarrangement over hele UiO. Et slikt arrangement på høsten vil imøtekomme et slikt ønske.

Studiestøttedagen 2019 er tenkt å være et prøveprosjekt for å se om dette er noe man kan jobbe videre med mot studiestart i 2020 og 2021.

BESTILLING TIL STUDIESTARTNETTVERKET  
Kan dere innen (20. desember?) melde tilbake på disse spørsmålene:   
  
1. Ønsker dere at det skal jobbes videre med en slik studentstøttedag ifbm studiestart høsten 2019?

2. Ønsker dere å sitte i arbeidsgruppen og slik bidra til å planlegge og arrangere dagen?

3. Dersom dere ikke har anledning til å være med i arbeidsgruppe, kan dere likevel påta dere å:

- Komme med forslag til foredragsholdere fra deres fakultet  
- Stille med noen fra infosenteret på fakultetet, under selve arrangementet  
- Bidra til å synliggjøre arrangementet for deres studenter